Sunita Williamsová

**Sunita Lyn Williamsová** (* 19. september 1965, Euclid, Ohio, USA) bola pôvodne vojenský pilot, od júna 1998 je americká astronautka, členka oddielu astronautov NASA. Má za sebou dva ukončené dlhodobé pobyty na Medzinárodnej vesmírnej stanici (ISS) – od decembra 2006 do júna 2007 ako členka Expedície 14 a 15 a od júla do novembra 2012 ako členka Expedície 32 a 33, a od 5. júna 2024 do 18. marca 2025 ako veliteľka (od 22. septembra) Expedície 72.

## Život
### V námorníctve
Sunita Lyn Williamsová sa narodila v meste Euclid v Ohiu, detstvo a mladosť prežila v Needhame v štáte Massachusetts. Vyštudovala Námornú akadémiu (United States Naval Academy) a od roku 1987 slúžila vo vojenskom námorníctve, spočiatku na veliteľstve pobrežných systémov (Naval Coastal System Command), od roku 1989 ako pilotka vrtuľníka.

### Astronautka
V júni 1998 bola v 17. nábore vybraná medzi astronautov NASA. Začala ročný kozmonautický výcvik a v auguste 1999 získala kvalifikáciu "letový špecialista". Počas letu Expedície 1 na ISS pôsobila v Moskve ako predstaviteľka NASA pri Roskosmose. Po návrate do Houstonu sa venovala práci v oddelení vyvíjajúcom robotické manipulátory pre ISS.
 
V novembri 2002 bola zaradená do záložnej posádky Expedície 10. Po havárii Columbie bolo zloženie posádok menené, nakoniec bola v decembri 2003 určená do Expedície 12 ako vedecký pracovník. Po ďalšom odložení letov raketoplánu bola Expedícia 12 obmedzená na dvoch členov a Williamsová z nej vypadla. Nakoniec bola v máji 2006 zaradená do Expedície 14.

### Prvý let
Do vesmíru odštartovala 10. decembra 2006 na palube raketoplánu Discovery (let STS-116). Na stanici ISS vystriedala Thomasa Reitera, aby sa pripojila k členom Expedície 14 (Michael López-Alegría a Michail Ťurin), pracujúcim na stanici už od septembra. V priebehu letu uskutočnila štyri výstupy do otvoreného vesmíru s celkovou dĺžkou 26 hodín 17 minút. V apríli 2007 López-Alegríu a Ťurina nahradili Fiodor Jurčichin a Oleg Kotov, čím sa posádka ISS premenovala na Expedíciu 15. Williamsová zostala na stanici do júna 2007, kedy ju odviezol raketoplán Atlantis počas letu STS-117.

Vo februári 2008 prešla medzi astronautov-manažérov a bola vymenovaná za zástupcu vedúceho oddielu astronautov (Astronaut Office) NASA. V júni 2008 sa vrátila medzi aktívnych astronautov.

### Druhý let
V roku 2009 začala prípravu na let ako členka zálohy pre Expedíciu 30 (štart v novembri 2011) a hlavnej posádky Expedície 32 so štartom v máji 2012.
Napokon bola preradená do pozície letového inžiniera pre Expedíciu 32 a veliteľa Expedície 33.
Na tieto expedície odštartovala v Sojuze TMA-05M 15. júla 2012. V rámci Expedície 33 vypustili niekoľko minisatelitov CubeSats a úspešne vyskúšali nový druh protokolu pre dátové siete s toleranciou dlhých odoziev (DTN – Delay-tolerant networking).
Po úspešnom splnení úloh misií sa posádka Sojuzu TMA-05M v rovnakom zložení vrátila na Zem 19. novembra 2012.

### Tretí let
Tretí let absolvovala ako jeden z dvoch členov posádky novovivinutej americkej kozmickej lode Boeing CST-100 Starliner. Stala sa tak prvou ženou v histórii, ktorá absolvovala prvý pilotovaný let nového typu kozmickej lode. Dovtedy tvorili posádky nových typov kozmických ľudí výlučne muži a pri typoch lodí Voschod, Mercury, Gemini a Apollo sa ženy do posádok ani nikdy nedostali. Starliner odštartoval 5. júna 2024 a podľa pôvodných plánov mal trvať 2 týždne alebo až 6 mesiacov. Druhým členom posádky bol Barry Wilmore. Napriek problémom s únikom hélia sa Starliner pripojil k ISS. Motorčeky lode po pripojení podstúpili sériu testov. Práca motorčekov bola normálna, hoci bol zaevidovaný ďalší únik hélia z nich. Pre problémy s funkciou motorčekov zostala posádka Starlinera na ISS. 24. augusta a priebehu tlačovej konferencie NASA oznámila, že kozmická loď Boeing CST-100 Starliner sa zo svojho prvého pilotovaného letu vrátí bez posádky. Po skúškach jej problematických motorov sa totiž nepodarilo s istotou dokázať, že loď je bezpečná. Williamsová a Willmore sa preto stali členmi dlhodobej expedície. Velenie ISS Williamsová prebrala 22. septembra 2024. Jej dvojčlennú posádku priviezla na Zem 18. marca 2025 kozmická loď Crew Dragon, ktorá štartovala s dvojčlennou posádkou namiesto klasickej štvorčlennej. 

## Referencie

## Zdroj

Kategória:Kozmonauti USA
Kategória:Kozmonautky
Kategória:Rádioamatéri
Kategória:Osobnosti z Ohia